Oglas

Novega selektorja Tomaža Kavčiča prva prava preizkušnja čaka šele septembra. Foto: www.alesfevzer.com

Mijatović zadovoljen z žrebom Lige narodov

Liga narodov se bo začela septembra in bo zamenjala tekmovalno in marketinško nepomembne prijateljske tekme. Dodaten čar je, da si bodo štiri države tudi prek Lige narodov priigrale mesta za evropsko prvenstvo 2020.

V slovenskem taboru so z žrebom zadovoljni. "Mislim, da je skupina zelo izenačena, je taka, v kateri se da tekmovati. Smo konkurenčni in sem zadovoljen s skupino," je po žrebu dejal predsednik Nogometne zveze Slovenije Radenko Mijatović in dodal še nekaj besed o samih ciljih v tej ligi: "Če želiš napredovati skozi ligo narodov, potem je treba biti prvi v skupini. Naš cilj bo tako prvo mesto v skupini."

Selektor Tomaž Kavčič prav tako nimam pripomb na žreb. "Na žreb tako ali tako nimaš vpliva. Ekipe so dobre, primerljive, toda tudi mi nismo slabi. Lahko igramo z vsako od njih," je povedal novi selektor in nadaljeval: "Če nekje tekmuješ, mora biti cilj najvišji. Cilj bo tako prvo mesto, vem pa, da ne bo lahko." Slovenija je sicer po trenutnem rangu Mednarodne nogometne zveze s 64. mestom tretja reprezentanca te skupine, pred njo sta Bolgarija (42.) in Norveška (58.), za njo pa Ciper (92.).

V Ligi narodov bo nastopilo vseh 55 članic Uefe. Te bodo igrale v štirih ligah. V ligi A je 12 najvišje rangiranih reprezentanc, v ligi B pa naslednjih 12. V ligi C je 15, v ligi D pa 16 ekip.

Slovenija bo igrala v ligi C, kjer so tri skupine po štiri in ena s tremi ekipami. Pred žrebom je bila Slovenija v prvem bobnu skupaj z Madžarsko, Romunijo in Škotsko. V drugem bobnu so bile Grčija, Srbija, Albanija in Norveška, v tretjem Črna gora, Izrael, Bolgarija in Finska, v četrtem pa Ciper, Estonija in Litva.

Prvi del skupinskega dela tekmovanja bo septembra, oktobra in novembra letos. Reprezentance v vsaki skupini bodo igrale tako doma kot v gosteh vsaka z vsako. Zmagovalca lige narodov bo dal mini turnir štirih zmagovalcev skupin lige A s polfinalom in finalom. Turnir bo junija 2019. Zadnjeuvrščene ekipe iz vsake skupine in lige bodo nazadovale v nižjo ligo (štiri iz A v B, štiri iz B v C in štiri iz C v D), zmagovalke pa bodo napredovale (iz D v C, C v B in B v A).

Klasične kvalifikacije za EP 2020 bodo zaradi uvedbe Lige narodov strnjene med marec in november 2019. Končnica Lige narodov oziroma dodatne kvalifikacije za EP bodo med 26. in 31. marcem 2020.

LIGA A



Skupina 1: Nemčija, Francija, Nizozemska

Skupina 2: Belgija, Švica, Islandija

Skupina 3: Portugalska, Italija, Poljska

Skupina 4: Španija, Anglija, Hrvaška



LIGA B



Skupina 1: Slovaška, Ukrajina, Češka

Skupina 2: Rusija, Švedska, Turčija

Skupina 3: Avstrija, Bosna in Hercegovina, Severna Irska

Skupina 4: Wales, Irska, Danska



LIGA C

Skupina 1: Škotska, Albanija, Izrael

Skupina 2: Madžarska, Grčija, Finska, Estonija

Skupina 3: Slovenija, Norveška, Bolgarija, Ciper

Skupina 4: Romunija, Srbija, Črna gora, Litva



LIGA D

Skupina 1: Gruzija, Latvija, Kazahstan, Andora

Skupina 2: Belorusija, Luksemburg, Moldavija, San Marino

Skupina 3: Azerbajdžan, Ferski otoki, Malta, Kosovo

Skupina 4: Makedonija, Armenija, Liechtenstein, Gibraltar





1. krog, četrtek, 6. septembra, ob 20.45:

SLOVENIJA - BOLGARIJA

NORVEŠKA - CIPER



2. krog, nedelja, 9. septembra, ob 18.00:

BOLGARIJA - NORVEŠKA

Ob 20.45:

CIPER - SLOVENIJA



3. krog, sobota, 13. oktobra, ob 18.00:

NORVEŠKA - SLOVENIJA

Ob 20.45:

BOLGARIJA - CIPER

4. krog, torek, 16. oktobra, ob 20.45:

NORVEŠKA - BOLGARIJA

SLOVENIJA - CIPER



5. krog, petek, 16. novembra, ob 20.45:

CIPER - BOLGARIJA

SLOVENIJA - NORVEŠKA



6. krog, ponedeljek, 19. novembra, ob 20.45:

CIPER - NORVEŠKA

BOLGARIJA - SLOVENIJA